הפטרת פרשת קורח אותה לא נקרא השנה (בגלל שהשבת היא ראש חודש) מספרת לנו על אירוע מיוחד ומשמעותי. אירוע זה מתרחש כתגובה לבקשת בני ישראל למנות להם מלך. בקשה לא ראויה שהנביא שמואל מתייחס אליה כאל מרידה בקב"ה.

גַּם־עַתָּה֙ הִתְיַצְּב֣וּ וּרְא֔וּ אֶת־הַדָּבָ֥ר הַגָּד֖וֹל הַזֶּ֑ה אֲשֶׁ֣ר ה֔' עֹשֶׂ֖ה לְעֵינֵיכֶֽם: הֲל֤וֹא קְצִיר־חִטִּים֙ הַיּ֔וֹם אֶקְרָא֙ אֶל־ה֔' וְיִתֵּ֥ן קֹל֖וֹת וּמָטָ֑ר וּדְע֣וּ וּרְא֗וּ כִּֽי־רָעַתְכֶ֤ם רַבָּה֙ אֲשֶׁ֤ר עֲשִׂיתֶם֙ בְּעֵינֵ֣י ה֔' לִשְׁא֥וֹל לָכֶ֖ם מֶֽלֶךְ: וַיִּקְרָ֤א שְׁמוּאֵל֙ אֶל־ה֔' וַיִּתֵּ֧ן ה֛' קֹלֹ֥ת וּמָטָ֖ר בַּיּ֣וֹם הַה֑וּא וַיִּירָ֨א כָל־הָעָ֥ם מְאֹ֛ד אֶת־ה֖' וְאֶת־ שְׁמוּאֵֽל: וַיֹּאמְר֨וּ כָל־הָעָ֜ם אֶל־שְׁמוּאֵ֗ל הִתְפַּלֵּ֧ל בְּעַד־עֲבָדֶ֛יךָ אֶל־ה֥' אֱלֹהֶ֖יךָ וְאַל־נָמ֑וּת כִּֽי־יָסַ֤פְנוּ עַל־כָּל־ חַטֹּאתֵ֙ינוּ֙ רָעָ֔ה לִשְׁאֹ֥ל לָ֖נוּ מֶֽלֶךְ: שמואל א פרק יב:ט"ז-י"ט

גשם ותופעות טבע קיצוניות אינן אופייניות לארץ ישראל בימי קציר חיטים. לכן האירוע כה מיוחד ומוזר. ּכַשֶּׁלֶג בַּקַּיִץ וְכַמָּטָר בַּקָּצִיר כֵּן לֹא נָאוֶה לִכְסִיל כָּבוֹד (משלי, כו:1). מצד שני דווקא אירוע כזה מביא להכרה בגדולתו של הקב"ה והבנת שלטונו בכוחות הטבע. עם איתני טבע אלה נמנה גם השלג, שנזכר בספר תהלים כנתון למשמעתו של האל. 'הַנֹּתֵן שֶׁלֶג כַּצָּמֶר, כְּפוֹר כָּאֵפֶר יְפַזֵּר. מַשְׁלִיךְ קַרְחוֹ כְפִתִּים, לִפְנֵי קָרָתוֹ מִי יַעֲמֹד' (תהלים, קמז:17-16), וכן: 'אֵשׁ וּבָרָד, שֶׁלֶג וְקִיטוֹר, רוּחַ סְעָרָה עֹשָׂה דְבָרוֹ (תהלים, קמח 8). אולי יותר מכל, מוצג השלג באופן זה כאשר עונה ה' לאיוב 'מן הסערה' ומתריס כלפיו: 'הֲבָאתָ אֶל אֹצְרוֹת שָׁלֶג וְאֹצְרוֹת בָּרָד תִּרְאֶה, אֲשֶׁר חָשַׂכְתִּי לְעֶת צָר לְיוֹם קְרָב וּמִלְחָמָה?' (איוב, לח:23-22). כך גם אומר המדרש : ב זש"ה (קהלת ג) ידעתי כי כל אשר יעשה האלהים הוא יהיה לעולם עליו אין להוסיף וגו' . . . כך ברא הקדוש ברוך הוא את החורף שיהא חורף ואת הקיץ שיהא קיץ בא אליהו ועשה את החורף קיץ שכן כתיב (שם /מלכים/ א יז) חי ה' אם יהיה השנים האלה טל ומטר כי אם לפי דברי בא שמואל ועשה את הקיץ חורף שכך כתיב (שמואל א יב) הלא קציר חטים היום אקרא אל ה' ויתן קולות ומטר, דברים רבה (וילנא) פרשת האזינו פרשה י

שינוי איתני הטבע וירידת גשם ושלג בחודש סיון (חודש קציר חיטים) תמיד משכו את תשומת הלב של האנשים שחיו בארץ ישראל. זו כנראה הסיבה מדוע אירועים כאלה מתועדים ומצויינים וניתן לעקוב אחריהם. כולנו עוד זוכרים את השלג של שנת 1992.

יוסף שוורץ מחוקרי ארץ ישראל הראשונים , כתב בספרו תבואות הארץ: ***ברוב השנים לא נראה בארץ שלג. אכן לפעמים נמצא שלג הרבה בפרט בחדש שבט. (בשנת תר"ד ירד מעט שלג. ליל ובשחרית כ"ב ניסן). בשנת תקי״ד היה שלג הרנה מאוד וקור גרול עד שמתו מקרירות כ״ה אנשים בגליל אצל עיר נצרת, ושמעתי כשם זקן אחד שהתמיד השלג בשנה ההיא עד חדש סיון וכמעט לא נמצא מנין בבה״כ פה עה״ק בחג השבועות כי בלילה ההיא ירד השלג כל כך עד שלא יוכל כמעט איש לצאת החוצה כשחרית עת התפילה. גם שנת תקנ"ח היה שלג הרבה סביבת ירושלים****.*

מקרים נוספים בהם נפתחו ארובות השמים וחלו שינויים בסדרי בראשית אנו מכירים למשל בשנת 1934. בשנה זו ב – 14 למאי נפתחו ארובות השמים והתרחש השטפון הגדול בטבריה. אירוע בו מצאו מותם אנשים רבים ונפצעו מאות. גם שחרור צפת במלחמת העצמאות התרחש בסיועו של מטר השמים שהחל לרדת בבוקר ה – 10 למאי 1948. אירוע שהביא את האוכלוסייה הערבית להפיץ שמועה שהיהודים משתמשים בפצצות אטום ולכן השתנו סדרי בראשית. מה שהביא לבריחת ערביי צפת מהעיר. בשנת 1187 בעת כניעת הכוחות הצלבנים לצלאח א – דין, משקה צלאח א – דין את יריביו במים צוננים שהובאו מהחרמון. מה שמצביע אולי על כך שבאותה שנה כנראה היה שלג בחרמון בחודש יולי.

הנוסע היהודי רבי משה באסולה שביקר בארץ בשנת 1521-1522 תיאר כתובת מעניינת הקשורה לעניינינו. ***"אחרי כן הלכנו לכפר ברעם והוא כפר גדול, שם עובדיה הנביא,. . . סמוך לשם בנין חרב, לא נשאר רק שני שערים, ועל משקוף השער הקטן חקוק בכתיבה מרובעת: ״ה' במקום הזה יתן שלום ובכל מקומות ישראל״ ואמרו לי שעל אבן אחרת שנפלה היה כתוב: אל תתמהו על השלג שבא בניסן אנחנו ראינוהו בסיון***"

ספרו של רבי משה באסולה הוא מקור חשוב להכרת הארץ במאה ה – 16. בחלק מהדברים שכתב היה נראה לו שאנשים עלולים לחשוב שהוא גוזמן ובדאי ולכן טרח לסיים את ספרו במילים: ***'ברוב הדברים (כתבתי) "יש אומרים", שלא יאמרו משה [באסולה] בדאי הוא***'

מה פשר הכתובת ומדוע מיקמו אותה בבית הכנסת. מחד גיסא, אולי מדובר בשלג שירד בימי קציר חיטים – בחודש סיון. מאידך גיסא – אולי מדובר בכך שמברעם ראו את השלג. כנראה שלג בראש החרמון, הנשקף היטב לאנשים הנמצאים בברעם. בין כך ובין כך קשה להבין מדוע כתבו את הכתובת, ובעיקר מה משמעותה.

הכתובת שהזכיר רבי משה באסולה נתגלתה בבית כנסת שתוארך למאה ה – 6 לספירה. האם יש אירוע חריג שיכול להסביר את השלג בסיון. ובכן, בשנים 536-535 לספירה פקד את כדור הארץ שינוי אקלים חריף, שהיה בעוצמה רבה אף יותר מזו של 'השנה ללא קיץ', שתועדה בשנת 1816, ותוצאותיו נמשכו עד שנת 542. החוקרים חלוקים באשר לסיבות שהביאו לכך (התפרצות הר געש, פגיעה של מטאוריט או של כוכב שביט), אולם יש הסכמה שאכן היה שינוי כזה. לא רק כרוניקות בנות התקופה ומקורות ספרותיים שונים מאשרים זאת, אלא גם ממצאים מדעיים. כך למשל נמדדו טבעות גדילה של עצים באירלנד ובארה"ב. אלה הראו ירידה משמעותית בהיקף התרחבות גזעי עצים שהשתמרו מאותה תקופה. בדומה לדיווחים מ-1816, גם המקורות השונים המתארים את מזג האוויר בשנים 536-535 מספרים על תופעות חריגות, כגון טמפרטורות נמוכות בקיץ (ואפילו תיאור מסין הכולל ירידת שלג בחודש אוגוסט); אבק יבש וסמיך שכיסה את השמיים במזרח התיכון, בסין ובאירופה; ובצורות בדרום אמריקה. מחברים והיסטוריונים ידועים, שחיו באזורנו באותן שנים (כמו [פְּרוֹקוֹפְיוּס מקיסריה](http://he.wikipedia.org/wiki/%D7%A4%D7%A8%D7%95%D7%A7%D7%95%D7%A4%D7%99%D7%95%D7%A1)) תיארו ירידה משמעותית בעוצמת הקרינה של השמש, עד כדי כך שאורה דמה לאור הירח.('דן לב ארי' - בבלוג עונג שבת).

בחיבורים שונים של ספרות המיסטיקה, ההיכלות והמרכבה, נשתמרה התפיסה לפיה השלג הוא 'כלי עבודה' בידי הקב"ה בעולמות העליונים. בספר יצירה (א, י) הוזכר השלג כחלק מ'ספירת המים', ששימשה בבריאת העולם; בפרקי היכלות רבתי (ז, א) תוארו 'אוצרות שלג' כחלק מן הפמליה של מעלה, שמקבלת את פני דוד המלך בעלותו לרקיע; ואילו בספר היכלות (פרק יג) נמסר בשם רבי ישמעאל, כי מטטרון סיפר לו שהקב"ה כתב על הכתר שבראשו 'אותיות שנבראו בהם הרים וגבעות, אותיות שנבראו בהם כוכבים ומזלות, ברקים, רוחות ורעמים וקולות, שלג וברד, סופה וסערה'. בני ברעם ראו כנראה בשלג בסיון אות מבשר לגאולה העתידה להתרחש בקרוב. זאת, כנגד פעילותו של הקיסר יוסטיניאנוס שפעל כנגד היהודים. בני העת העתיקה ראו בשלג בסיון ובשינוי סדרי בראשית עדות לשלטונו של הקב"ה בעולם. כך שמואל הנביא הרוצה להדגיש את שלטונו של הקב"ה בעולם ולא מלך בשר ודם. לכן, חיברו חז"ל בין פרשת קורח להפטרה שלנו. קורח הקורא תיגר על שלטונו של הקב"ה בעולם והמסר שהוא מעביר דרך משה, מתחבר אל שינוי סדרי הבראשית המדגישים, בראיית חז"ל, את שלטונו של הקב"ה בעולם.

======================

מוזמנים להצטרף לפעילויות הקיץ של חברת נעם הארץ בהובלת ד"ר חגי עמיצור

טלפון : 079-5729223 054-9938399

 דוא"ל : office@noam-haaretz.com

פקס: 079-5729226